Lukashenko hokimiyatni o‘g‘illariga topshirishi haqidagi mish-mishlarni rad etdi

Belarus prezidenti Aleksandr Lukashenko mamlakatda hokimiyatni o‘z farzandlariga, xususan, to‘ng‘ich o‘g‘li Viktorga topshirish niyatida emasligini ma’lum qildi. Bu haqda “RBK” xabar berdi.

 Aleksandr Lukashenko va uning o‘g‘illari
“Ko‘p eshitsangiz kerak: hokimiyat tranziti, Lukashenko hokimiyatni hech bo‘lmaganda to‘ng‘ich o‘g‘liga topshiradi, u mamlakatda hukmronlik qiladi, degan gaplar yuradi. Mening oilamda bu hech qachon muhokama qilinmagan va muhokama qilinishi mumkin emasligini ham ko‘p aytganman. Chunki mendan keyin birorta farzandim Belarus prezidenti bo‘lmaydi”, — dedi davlat rahbari Milliy olimpiya qo‘mitasi (MOQ) yig‘ilishida.
Shu paytgacha MOQ birinchi vitse-prezidenti sifatida ishlagan Viktor Lukashenko 26-fevral kuni qo‘mita prezidenti etib saylandi. O‘g‘lidan avval, 1997-yil may oyidan beri Aleksandr Lukashenko MOQ prezidenti bo‘lib kelgan.
Amaldagi prezident Viktor endi davlat xizmatchisi bo‘lmaydi, deb va’da berdi. “Bugun u barcha kelgusi oqibatlar bilan birga prezidentning Milliy xavfsizlik bo‘yicha yordamchisi lavozimidan ozod qilinadi”, — dedi prezident.
Viktordan tashqari, Belarus prezidentining yana ikkita o‘g‘li bor:  “Prezident sport klubi” davlat-jamoat birlashmasi boshqaruvi raisi —o‘rtancha o‘g‘li Dmitriy hamda voyaga yetmagan kenja o‘g‘li Nikolay.
Eslatib o‘tamiz, Belarusdagi prezidentlik saylovlari 2020-yil 9-avgust kuni o‘tkazilgan. MSK ma’lumotiga ko‘ra, Lukashenko 80,1 foiz ovoz bilan saylovlarda g‘olib deb topilgan. U mamlakatni 26 yildan buyon boshqarib kelmoqda. Saylov kuni Minsk markazida harbiy texnika paydo bo‘lgan. Poytaxt Minskda prezident saylovidan keyin norozilik namoyishi boshlandi. Shundan buyon mamlakatda norozilik namoyishlari va namoyishchilarni qo‘llab-quvvatlash uchun chiqishlar davom etmoqda. Shu kabi norozilik namoyishlarining birida Lukashenko o‘z qarorgohiga qo‘lida avtomat bilan uchib kelgandi, uni to‘liq qurollangan o‘g‘li — Nikolay qo‘riqlagan.